Jong man dood op bed aangetrefArgieffoto: Netcare 911 Die polisie doen ŉ geregtelike doodsondersoek nadat die liggaam van ŉ 28-jarige man Dinsdag aan die KwaZulu-Natalse Suidkus op sy bed aangetref is. Chris Botha, woordvoerder van Netcare 911, het aan Maroela Media gesê paramedici is omstreeks 11:00 na ŉ huis in Bereaweg in Port Shepstone ontbied. “By paramedici se aankoms op die toneel is die man op sy bed aangetref met sy gesig na onder. Hy is deursoek en daar is twee gaatjies op sy hand gevind wat ooreenstem met ŉ slangbytwond.” Hulle kon niks vir die man doen nie en hy is op die toneel dood verklaar. Botha het gesê te oordeel na die grootte van die wond en hoe vinnig die man dood is, was die slang vermoedelik ŉ groot swartmamba. Die presiese omstandighede rondom die man se dood word ondersoek.